
Dunaszekcső Községi Önkormányzat Képviselő-testülete

10/2012.

Jegyzőkönyv

Készült a Dunaszekcső Községi Önkormányzat Képviselő-testülete 2012. október 15. napján  megtartott üléséről. 

Jelen vannak:

	Faller János
	polgármester

	Szabó Gergely

Bíró Zsolt

Bokor Zoltánné

Gombár János

Prucs András

Sándor József Benedek
	alpolgármester

képviselők


                  Pest Éva körjegyző           

Faller János polgármester köszönti a megjelenteket, megállapítja, hogy az ülés határozatképes, mert a megválasztott 7 fő képviselő közül 6 fő az ülésen megjelent. Javaslatot tesz az ülés napirendi pontjaira, melyeket az alábbiak szerint egyhangúlag elfogadnak a képviselők:

1.) Az általános iskola működtetéséről szándéknyilatkozat
Előterjesztő: Faller János polgármester

2.) TRIUT módosított kérelme

Előterjesztő: Faller János polgármester

3.) DRV Zrt. kérelme 

Előterjesztő: Faller János

4.) Bursa Hungarica Ösztöndíj rendszerben részvétel

Előterjesztő: Pest Éva körjegyző

5.) Vagyonrendelet

Előterjesztő: Pest Éva körjegyző

6.) Közterület-használati díj megállapítása

Előterjesztő: Pest Éva körjegyző

7.) A Kft. kérelme

     előterjesztő: Faller János polgármester

8.) Egyebek

A polgármester tájékoztatja a testület tagjait, hogy amikor megérkeznek a bári képviselő-testület tagjai, akkor következnek a közös ülési napirendi pontok, majd utána folytatják a dunaszekcsői testületi napirendekkel az ülést.

NAPIRENDI PONTOK TÁRGYALÁSA

1.napirendi pont: Faller János polgármester: Az előző ülésen a testület – az akkor rendelkezésre álló információk alapján – azt a döntést hozta, hogy vállalja szándéknyilatkozattal az iskola működtetését. Tárgyalt több környező település polgármesterével, további információkat gyűjtött, és ennek alapján javasolja, hogy az 55/2012. (IX.24.) Kt.számú határozatát a testület vonja vissza, és arról hozzon döntést, hogy nem tudja vállalni a működtetést. 

Nincsenek pontos információk az adók elvonásának mértékéről, így azt sem tudhatjuk pontosan, hogy mennyi lesz a megmaradó adóbevétel, és mindezeken túl nem ismerjük a feladatalapú finanszírozás mértékét sem. 

Felbomlik a társulás, visszakerül az Idősek Klubja is. Nem tudni pontosan, hogy a működéséhez mit kell hozzátenni, de kb. 6 millió forintot biztosan.  A visszakerülő intézményekkel jelentősen meg fog nőni a hivatalban is – elsősorban a pénzügyi feladatoknál – a munka mennyisége. Mindezeket a bizonytalanságokat figyelembe véve tette most az iskola működtetésére a javaslatát. 
A képviselő-testület 6 szavazattal és 1 tartózkodással a következő határozatot hozta: 

66/2012. (X.15.) Kt.számú határozat
szándéknyilatkozatról

Dunaszekcső községi Önkormányzat képviselő-testülete visszavonja az 55/2012.(IX.24.) Kt.számú határozatát, és helyette a következő döntést hozza: 

A nemzeti köznevelésről szóló 2011.évi CXC.törvény 97.§-a értelmében Dunaszekcső község Önkormányzata a következő szándéknyilatkozatot teszi, amelyet a továbbításhoz a polgármester és a jegyző ír alá:

„Dunaszekcső község Önkormányzata nevében nyilatkozom, hogy az Nkt. 74.§ (5) bekezdésében foglaltak alapján az önkormányzat az illetékességi területén lévő, saját tulajdonában álló valamennyi, az állami intézményfenntartó központ által fenntartott köznevelési intézmény feladatainak ellátását szolgáló ingó és ingatlan vagyon Nkt.76.§-a szerinti működtetését nem képes vállalni.”

Határidő: azonnal

Felelős: Faller János polgármester, Pest Éva körjegyző

Megérkeztek a bári képviselő-testület tagjai, az ülés zárt ülésen folytatódott.  
                  -----------------------

A zárt ülés véget ért, a nyilvános ülés folytatódott tovább.

2.napirendi pont: Faller János polgármester: A volt vasúti töltésből történő haszonbérlet vagy értékesítés még mindig nem ért a végéhez. Olyan bérleti szerződéstervezetet kapott, amelyet megkifogásolt, mert az önkormányzatot olyan kötelezettségek terhelték volna, amelyet egyedül nem vállalt fel az aláírással. Az bizonyos, hogy nem 300.000 Ft lett volna az érték, ha a TRIUT Kft. az önkormányzattal kezdi meg a tárgyalásokat. 

Az általa javasolt változtatások következtében a TRIUT Kft. új ajánlatot tett az önkormányzatnak. Kifizetik a 300.000 Ft-os bérleti díjat az ¼ ha használatáért, majd elvégeztetik a telekmegosztást, és 1 Ft összegért meg is vásárolja a Kft. ezt a területet. 

Sándor József: Reálisnak tartja az árat. De azért adjuk el a területet, hogy a Kft. problémáját megoldjuk?

Faller János: A testület már korábban döntött eladásról, használatról. Most már a végső megoldást kell eldönteni úgy, hogy az önkormányzatot a későbbiekben sem terhelje semmiféle kötelezettség. Eladjuk a Kft.-nek a területet, és azt csinál rajta, amit akar. 

A terület az önkormányzat részére nem hasznosítható, nem átjárható, nagy vízmosások vannak rajta, a megközelítése sem lehetséges, így a fakitermelés sem folytatódhat ott. 

A testület 5 szavazattal 2 tartózkodással a következő határozatot hozta:
69/2012. (X.15.) Kt.számú határozat
önkormányzati tulajdonú ingatlan használatáról és értékesítéséről

A képviselő-testület hatályon kívül helyezi a 40/2012. (VII.23.) Kt. számú határozat és a következő döntést hozza.
1.) Dunaszekcső község Önkormányzata a TRIUT Építőipari Kft. – székhelye: 1144. Budapest, Füredi u.74-76. – kérelmét elfogadja, és az önkormányzat tulajdonában lévő külterületi 0187 hrsz-ú ingatlanából (teljes igényelt terület cc.2540 m2, tározó cc.2300 m2) 2540 m2-t bérbe ad, és a használati díjat a testület 300.000 Ft+ÁFA összegben határozza meg.  

2.) A képviselő-testület a telek megosztásához hozzájárul, és a hatósági eljárásokat követően a 0187 hrsz-ú ingatlanból az 1.pontban meghatározott méretű kivált területet az önkormányzat 1 Ft összegben értékesíti a TRIUT Építőipari Kft. részére.

Határidő: azonnal

Felelős: Faller János polgármester

3.napirendi pont: Faller János polgármester: A szeptemberi testületi ülésen már ismertette a DRV Zrt. kérelmét, és javasolta, hogy a nagy fejlesztési kiadások mellett a testület már ne vállalja fel 2012. évben a Szolgáltató által kért berendezés költségét. A Szolgáltatótól kapott információ alapján a berendezésre feltétlenül szükség van a normális működésre, ezért a korábbi határozat hatályon kívül helyezését, és új – a kérelmet elfogadó – döntés meghozatalát javasolja.  A berendezés teljes ára 609.600 Ft, lakosságarányosan Dunaszekcsőnek 463.296 Ft-ot kell felvállalnia.
A képviselő-testület 7 szavazattal 0 ellenében a következő határozatot hozta:
70/2012. (X.15.) Kt.számú határozat
a DRV Zrt.beszerzési kérelméről
A képviselő-testület a 62/2012. (IX.24.) Kt.számú határozatát hatályon kívül helyezi, és az ABS RW 2022-S13/4 típusú keverő beszerzésére a DRV Zrt.igényét elfogadja, így a 2012. évi koncessziós díj terhére 463.296 Ft-ot megfizet. A testület felhatalmazza a polgármestert a megrendelés aláírására.

Határidő: azonnal

Felelős: Faller János polgármester

4.napirendi pont: Pest Éva körjegyző: Megjelent a Bursa Hungarica Ösztöndíj pályázati kiírása. Jelentős változások történtek az idei évben a pályázat rendszerében. Első fordulóban azonban nyilatkoznia kell az önkormányzatnak, hogy részt kíván-e vállalni a fiatalok támogatásában. Javasolja, hogy az előző évekhez hasonlóan az Önkormányzat továbbra is támogassa a felsőoktatásban résztvevő fiatalokat.

A képviselő-testület 7 szavazattal 0 ellenében a következő határozatot hozta:

71/2012. (X.15.) Kt.számú határozat
Bursa Hungarica Felsőoktatási Önkormányzati Ösztöndíjrendszer 2013. évi pályázatán részvétel 
Dunaszekcső község Önkormányzatának Képviselő-testülete a továbbiakban is részt kíván vállalni a felsőoktatásban résztvevő dunaszekcsői fiatalok támogatásában, ezért kinyilvánítja azt a szándékát, hogy a Bursa Hungarica Felsőoktatási Önkormányzati Ösztöndíjrendszer 2013. évi pályázatán is részt kíván venni.

Határidő: csatlakozásra 212.10.26.

Felelős: Faller János polgármester

5.napirendi pont: Pest Éva körjegyző: A vagyonrendelet átdolgozása vált szükségesség jogszabályi változások miatt. (A körjegyző ismerteti a kötelezettségeket.)  Új tervezetet készített elő, és az előterjesztés szerinti döntés meghozatalát kéri.

A képviselő-testület 7 szavazattal 0 ellenében a következő rendeletet alkotta: 

9/2012.(XI.01.) számú 

az önkormányzat vagyonáról és a vagyongazdálkodás szabályairól

(Az elfogadott rendelet a jegyzőkönyv melléklete.)
6.napirendi pont: Pest Éva körjegyző: A közterület használatára érkezett kérelem a polgármesterhez. A testület által meghatározott díjak között azonban nincs ilyen használatra mérték megállapítva, ezért javasolja, hogy a testület a rendeletben határozzon meg egy „fel nem sorolt, egyéb tevékenység” használatot.
Faller János: Ennek a tevékenységnek pedig legyen 370 Ft/m2/hó a díja.

A képviselő-testület 7 szavazattal 0 ellenében a következő rendeletet alkotta: 

10/2012.(XI.01.) számú 
önkormányzati rendelet

a

a közterület-használatról, védelméről és a közterület-használat díjáról szóló 16/2000.(XII.27.) számú önkormányzati rendelet módosításáról

(Az elfogadott rendelet a jegyzőkönyv melléklete.)
7.napirendi pont: Faller János polgármester tájékoztatja a testületet arról, hogy a Kft. anyagi gondokkal küszködik, szükség lenne a működéshez 500.000 Ft kölcsönt nyújtani. Át kell gondolni a Kft. jövőbeni működését, de most a kölcsönkérelem elfogadását javasolja.

A képviselő-testület 7 szavazattal 0 ellenében a következő rendeletet alkotta: 

72/2012.(X.15.) Kt.számú határozat

tagi kölcsönről

Dunaszekcső község Önkormányzatának képviselő-testülete a Dunaszekcső Kereskedelmi és Szolgáltató Kft. részére 500.000Ft tagi kölcsönt nyújt a működési kiadások fedezéséhez.

Határidő: azonnal

Felelős: Faller János polgármester

8.napirendi pont: Faller János polgármester: Komoly munka árán elkészült a kazánprogramhoz az anyag, leadásra került a Munkaügyi Központban. Aztán érkezett a visszajelzés, hogy csak az óvodai program valósulhat meg, így át kellett dolgozni az egész anyagot.

A belvíz-elvezetési pályázati lehetőségek újra megnyíltak, talán lesz esélyünk a Diási árok folytatásához. 

A két héttel ezelőtti esőzés komoly gondokat okozott a községben. Az egyik ilyen érintett terület az óvoda előtti – utáni terület, ahol évek óta gondok vannak. Az egyik ingatlantulajdonos kihívta a Közútkezelőt, és erről a helyszíni szemléről értesítette az önkormányzatot is. A Közútkezelő szerint az önkormányzat nem végezte el jól a csapadékvíz elvezetést. Erre mindenképpen reagálnia kellett, mégpedig azt, hogy amíg nem készült el az 56-os főút felújítása, addig nem volt probléma. A felújítással ugyanis bogárhátú lett a főút, előtte pedig balra lejtett, és ott az árok az elvezetést megoldotta. A Közútkezelő ezt elismerte, és azt tanácsolták, hogy havaria eseményként kérjen az önkormányzat támogatást a probléma megoldására. A lehetséges egyik megoldás, hogy a Krammer féle ingatlanon lejövő csapadékvíz elvezetőt az önkormányzat kitisztítja. A Damjanich utcában a hevesen lezúduló víz kb. 25-30 járdalapot hozott magával, azok mind lenn vannak a virágboltnál.

Prucs András: Ebben az esetben a kitakarítást és a lebetonozást javasolja. 

Bokor Zoltánné: Nála is komoly gondok vannak az ingatlanán a nagy esőzésnél. Kérdése, hogy számíthat-e önkormányzati segítségre. 

Faller János: Igen számíthat, és utánanéz, hogy mit lehet csinálni a lakóház megvédésére. 

A Közútkezelő felszólította az önkormányzatot a közút melletti árkok kitisztítására. A hidak építését azonban a Közútkezelő engedélyezi, ezért felszólítást nekik kell küldeni azoknak az ingatlantulajdonosoknak, akik engedély nélkül, vagy engedélytől eltérően építettek hidat. Azért jelent ez problémát, mert több helyen nincs hídgyűrű a híd alatt, így hiába takaríttat az önkormányzat, a csapadékvíz nem tud elfolyni.  

Gombár János: Hol tart a közvilágítás felújításával kapcsolatos tárgyalás? Tudomása szerint 5 milliárdos keret került elkülönítésre a közvilágítás korszerűsítésére. 

Jön a Mindenszentek, és jelezték neki, hogy a temetőben nincs kész a WC. 

Faller János: Valóban nem készült el a WC, mert az egyéb más munkák miatt ebben a dologban határidőben elcsúszás lesz. Nagy problémának tartja, hogy a községből mindenki az önkormányzathoz fordul a problémákkal, pedig a temető nem is az önkormányzat tulajdona. A temető teljes tisztán tartását az önkormányzattól várják, és közben semmit nem kérhet az önkormányzat, a tanácsokat sem fogadja el a gondnok. A sírok össze-vissza állnak, az újakat pedig úgy alakították ki, hogy lassan már géppel sehova sem lehet bejutni, az elvégzendő munkáknál komoly gondokat jelent. 

A közvilágítással kapcsolatos tárgyalások egyenlőre állnak, várni kell. 

Bíró Zsolt: Tudomása szerint az EU elfogadta az árvizes programokat. 

Faller János: Kérdezte a Vízügyi Igazgatóságtól, hogy érvényes-e még az árvízi tervünk. A legfontosabb cél a Cementiparitól a Széchenyi utca 23/A-ig, és ott a lejárónál pedig egy árvízi kaput kell építeni. 
Bíró Zsolt: Ezen a területen naponta 15-20 autó jelenik meg hajókkal, mert a vízre engedés csak itt lehetséges. Akár konfortosabbá is tehetnénk ezt a területet, és akár bevétele is származhatna az önkormányzatnak ebből.

A művelődési ház felújításának a kérdése hogy áll?

Faller János: Elindul a közbeszerzés, és ahogy meg lesz a nyertes elindul a kivitelezés is.

Bíró Zsolt: Az Alapítványnak a legnagyobb költséget a faluTV jelenti. Pályázatot adtak be a működtetésre, és ha nyernek, akkor még egy darabig fenn tudják tartani. Közvélemény kutatást készül végezni, hogy mekkora az igény erre a szolgáltatásra. Egy év alatt 3,5 millió forint a fenntartása. 

Szabó Gergely: A Cementiparinál lévő betontörmelékkel mi a célja az önkormányzatnak?

Faller János: Jelentős része már nincs is ott, és a továbbiakban a faluban és a külterületen lévő utak helyreállításához fogja az önkormányzat felhasználni.

Több kérdés, hozzászólás, napirend nem volt, a polgármester az ülést berekesztette.

Kmf.

Faller János
Pest Éva

polgármester
körjegyző
